DA vra weermag, intelligensie moet ook help ingryp by vragmotorchaos‘n Vragmotor versper die N2 naby Khayelitsha in die Wes-Kaap. (Foto: Wes-Kaapse verkeerspolisie) Die DA het Maandag gevra vir gesamentlike optrede deur die polisie, weermag en intelligensiestrukture om die “gewelddadige wetteloosheid” in Suid-Afrika te pak en die land se logistieke bedrywe te help beskerm. DA-LP Andrew Whitfield het gesê hy gaan die nasionale polisiehoof, genl. Khehla Sitole, vra om die nasionale gesamentlike operasionele en intelligensiestruktuur (Natjoints) te aktiveer om geweld te voorkom, infrastruktuur te beskerm en verdere skade aan die ekonomie te verhoed wat spruit uit voorvalle van stropery, aanvalle op buitelanders en die brand van vragmotors in ŉ voortslepende arbeidsgeskil. “Om wet en orde te handhaaf, wat ŉ sleutelvereiste is vir bestendigheid en dus ekonomiese groei, het ons ŉ gekoördineerde aanslag nodig om enige geweld of bedrywighede wat lei tot die vernietiging van eiendom, lewensverlies of skade aan die Suid-Afrikaanse ekonomie te beëindig,” het Whitfield gesê. “Natjoints is by magte om alle veiligheids- en wetstoepassingsoperasies landwyd te koördineer en is dus in ŉ goeie posisie om voorvalle van misdadigheid of oproer te voorsien of daarop te reageer wanneer dit gebeur. Die aktivering van Natjoints is in die beste belang van die veiligheid en ekonomie van Suid-Afrika en sy mense.” Whiftield het gesê die afgelope twee weke is hoofweë versper, 20 vragmotors uitgebrand en minstens een vragmotorbestuurder dood toe sy vragmotor naby Touwsrivier in die Wes-Kaap met ŉ petrolbom bestook is. Volgens hom is ŉ aanval op die vervoer van goedere ook ŉ aanval op die land se ekonomie. Suid-Afrikaanse vragmotorbestuurders staak landwyd in protes teen buitelandse burgers wat hulle glo van werksgeleenthede ontneem. Die vervoervakbond Satawu het hom van die staking gedistansieer en gesê dit is onduidelik in wie se opdrag daar gestaak word. Die Zimbabwiese Oorgrensvervoervereniging (ZCBTA) het Maandag gewaarsku dat hy alle oorgrensvervoer deur Suid-Afrika gaan opskort as die aanvalle op buitelandse vragmotorbestuurders voortduur. “Weens die dreigemente deur Suid-Afrikaners dat hulle op 2 September 2019 buitelandse bestuurders gaan aanval, het die bestuur van die ZCBTA onderneem dat ás dit voortgaan, ons alle Suid-Afrikaans geregistreerde vragmotors, busse en vlugte gaan verhoed om enige Afrikagrens oor te steek,” het Dennis Juru, voorsitter van die vereniging, gesê. Juru het volgens Pindula News gesê die buitelandse vragmotorbestuurders het permitte – wat die Suid-Afrikaanse owerhede uitgereik het – om in die land te werk en dat die voortslepende xenofobiese aanvalle gepaste optrede vereis. “Ons het vantevore al gesien hoe buitelanders [in Suid-Afrika] vermoor, aangerand en gedreig is sonder dat ŉ enkele persoon in hegtenis geneem of vervolg is.”